《骡车谣》
明代·徐倬

车铎忙，替戾冈。骡转毂，尾秃速。路崎岖，声独漉。嗟尔车中人，何不还家抱黄犊？

宝剑金玉装，少年骏马驮。车中坐老叟，面皱鬓又皤。

骡兮骡兮负汝何？簸之扬之非𪌈，颠之倒之裂裳衣。

骡因刍豆辛苦为。劳人草草将安之？人与尔骡计总非。

鸡初喔，乌再啼，北斗阑干月沉西。满地冰霜骡足动，踏破千家万家梦。

捶马勿伤面，捶骡勿伤背。伤背乌啄疮，后日难重载。

八口安食骡奔波，骡若不行谁能那！为语役夫爱尔骡。

作者简介：（1624—1713）明末清初浙江德清人，字方蘋，号蘋村。明末为倪元璐、刘宗周弟子。清初入谷应泰幕府，为撰《明史纪事本末》。康熙十二年进士。官侍读。三十三年因故被劾归里。以编《全唐诗录》擢礼部侍郎。工诗文。有《蘋村集》。